Diari Oficial de la Generalitat Valenciana


Sumari del DOGV 3287, del 16-07-1998 (1998/5877)

ORDRE de 26 de juny de 1998, de la Conselleria de Medi Ambient, per la qual es fixen els períodes hàbils de caça i s'estableixen les vedes especials per a la temporada 1998/99 a la Comunitat Valenciana.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/06/26/(1)/dof/vci/html**

### Dades del document

Número de DOGV
:   3287

Data del DOGV
:   16-07-1998

Secció del DOGV
:   I. DISPOSICIONS GENERALS

Número del document
:   1998/5877


Data del document
:   26-06-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 26 de juny de 1998, de la Conselleria de Medi Ambient, per la qual es fixen els períodes hàbils de caça i s'estableixen les vedes especials per a la temporada 1998/99 a la Comunitat Valenciana. [1998/C5877]
  
En compliment del que disposen la Llei de Caça, de 4 d'abril de 1970, i el reglament per a la seua aplicació, de 25 de març de 1971, articles 23 i 25, respectivament; com també del que indiquen l'article 33.2 de la Llei 4/1989, de 27 de març, de Conservació dels Espais Naturals i de la Flora i Fauna Silvestres; l'article 4 del Decret 1095/1989, de 8 de setembre, sobre espècies cinegètiques, i el Decret 265/1994, pel qual es crea i regula el Catàleg Valencià d'Espècies Amenaçades de Fauna i s'estableixen categories i normes de protecció de la fauna, cal assenyalar les limitacions i les èpoques hàbils de caça que regiran durant la temporada 1998/99.
  
En conseqüència, a proposta de la Direcció General per al Desenvolupament Sostenible, ateses les comissions de caça, i en l'exercici de les facultats que tinc atribuïdes,
  
ORDENE
  
Article 1. Plans tècnics d'aprofitament cinegètic
  
En aquells vedats de caça que disposen d'un pla d'aprofitament cinegètic, els períodes i dies hàbils per a les distintes modalitats i espècies, com també qualsevol altra norma sobre l'exercici de la caça, seran d'aplicació els continguts en les resolucions aprovatòries d'aquests. Qualsevol tipus de caça que no estiga expressament prevista en el pla, s'haurà d'adaptar als articles següents.
  
Article 2. Espècies cinegètiques
  
Les espècies que sota les prescripcions d'aquesta ordre en queda autoritzada la caça i per modalitats a la Comunitat Valenciana es reflecteixen en l'annex I.
  
Article 3. Períodes
  
3.1 Caça menor en general: del 12 d'octubre de 1998 al 6 de gener de 1999.
  
3.2 Caça del conill amb gossos i sense armes.
  
Es podran caçar conills (Oryctolagus cuniculus) amb ajuda de gossos i sense armes des del 19 de juliol a l'11 d'octubre de 1998.
  
3.3 Mitja veda.
  
El dijous, dissabte, diumenge i festius del període comprés entre el 23 d'agost i el 6 de setembre de 1998, des de llocs fixos i sense gossos; per a la guatla, en mà i amb gos.
  
Del 23 d'agost al 6 de setembre de 1998 no podrà exercir-se, en el mateix vedat, la caça del conill amb gos i sense armes.
  
Aquesta modalitat sols s'autoritzarà als terrenys d'aprofitament cinegètic especial que el tinguen aprovat en el seu pla d'aprofitament cinegètic.
  
Queda prohibida la caça en règim de mitja veda en tots els espais naturals protegits de la Comunitat Valenciana.
  
3.4 Pròrroga de tords i estornells
  
Del 9 de gener al 7 de febrer de 1999, dissabtes, diumenges i festius, en tot tipus de terrenys.
  
A partir del tancament del període hàbil per a la caça menor, el dia 6 de gener, sols podrà caçar-se des de llocs fixos. Per desplaçar-s'hi, caldrà portar les armes enfundades o bé, descarregades i obertes. Durant la pròrroga, el caçador podrà auxiliar-se amb gossos per al cobrament de peces.
  
3.5. Caça de perdiu amb reclam mascle
  
3.5.1 A Alacant
  
· Zona baixa: del 10 de gener al 14 de febrer de 1999.
  
· Zona alta: del 24 de gener al 28 de febrer de 1999.
  
La zona alta comprén els termes municipals següents: Agres, Aigües, Alcocer de Planes, Alcoleja, Alcoi, Alfafara, Almudaina, l'Alqueria d'Asnar, Balones, Banyeres de Mariola, Benasau, Beneixama, Beniardá, Beniarrés, Benichembla, Benifallim, Benifato, Benilloba, Benillup, Benimantell, Benimarfull, Benimassot, Biar, Bolulla, Busot, el Camp de Mirra, Cañada, Castalla, Castell de Castells, Cocentaina, Confrides, Elda, Facheca, Famorca, Gaianes, Gorga, Guadalest, Ibi, Millena, Murla, Muro de Alcoy, Onil, Orba, l'Orxa, Parcent, Penàguila, Petrer, Pinoso, Planes, Quatretondeta, Relleu, Salinas, Sax, Sella, Tárbena, Tibi, Tollos, la Torre de les Maçanes, la Vall d'Alcalà, Vall de Gallinera, Vall de Laguart, Villena i Xixona.
  
La zona baixa comprén la resta de termes municipals de la província d'Alacant.
  
3.5.2. A Castelló i València, i després de la comunicació prèvia a la Direcció Territorial amb 15 dies d'anticipació per part del titular del vedat, els períodes autoritzats seran els següents:
  
El període hàbil serà el comprés entre el 24 de gener i el 14 de febrer de 1999.
  
Durant aquest període se suspendrà la caça del tord des de lloc fix.
  
3.5.3. Els llocs s'hauran de situar a més de 500 metres del límit cinegètic més pròxim, llevat d'acord entre titulars de vedats limítrofs.
  
3.5.4. Els titulars dels vedats l'única modalitat de caça dels quals respecte de la perdiu siga el reclam, podran avançar o endarrerir una setmana el període de caça autoritzat, mantenint el mateix nombre de dies, únicament amb la notificació prèvia a la direcció territorial corresponent de la Conselleria de Medi Ambient, amb un mínim de 15 dies d'antelació a l'inici.
  
3.6 Falconeria
  
3.6.1 El període hàbil per a la pràctica de la caça amb falconeria serà el comprés entre l'11 d'octubre i l'últim diumenge de gener de 1999, i s'autoritzarà la captura d'una presa per au rapinyàrie i dia.
  
3.6.2. De l'1 d'agost al 28 de febrer es podrà entrenar les aus de falconeria amb esquers artificials o preses d'escapada degudament marcades.
  
3.7. Aus aquàtiques
  
3.7.1 Períodes
  
· Terrenys declarats com d'aus aquàtiques
  
Castelló, València i terme municipal de Pego: del 12 d'octubre de 1998 al 31 de gener de 1999, dissabtes, diumenges i festius.
  
Alacant: de l'1 de novembre de 1998 al 31 de gener de 1999, dissabtes, diumenges i festius.
  
· Per a la resta de les zones, sols podrà practicar-se la caça d'aus aquàtiques des del dia 12 d'octubre de 1998 al 6 de gener de 1999, els mateixos dies hàbils que la caça menor en general.
  
· En tots els termes municipals afectats, totalment o parcialment, per la zona que és objecte del Pla Especial de Protecció del Parc Natural de l'Albufera, hi serà d'aplicació allò que disposa el reglament especial de caça, que aprovarà la Direcció General per al Desenvolupament Sostenible.
  
3.7.2 Terrenys
  
Es consideren terrenys d'aus aquàtiques els vedats donats d'alta com a tals d'acord amb l'article 2 de l'Ordre de 15 de juny de 1988, de la Conselleria d'Agricultura, Pesca i Alimentació.
  
3.7.3 La caça d'aus aquàtiques es permet des d'una hora abans de l'eixida del sol fins a una hora després de la posta, preses aquestes de l'almanac.
  
3.7.4 Els titulars dels vedats privats de caça d'aus aquàtiques hauran de programar les tirades organitzades en un calendari, que caldrà presentar abans del 15 de setembre a la direcció territorial corresponent de la Conselleria de Medi Ambient, llevat que aquesta programació es desenvolupe en un pla tècnic.
  
3.8 Caça major
  
3.8.1 Porc senglar (Sus scrofa)
  
- Del 12 d'octubre de 1998 al 6 de gener de 1999.
  
Caldrà l'autorització de la direcció territorial corresponent, de les caceres en les quals hagen de participar més de 9 caçadors o més de 15 gossos.
  
- Del 20 de setembre a l'11 d'octubre de 1998 i del 9 de gener al 7 de febrer de 1999, s'autoritza la caça de porc senglar i rabosa (Vulpes vulpes), després de l'autorització prèvia administrativa. La munició que caldrà utilitzar serà la bala.
  
3.8.2 Resta d'espècies de caça major
  
· Reserves nacionals de caça i vedats de caça major. El període hàbil serà el que establisquen els respectius plans d'aprofitament cinegètic
  
· Restants tipus de terrenys. Les direccions territorials de la Conselleria de Medi Ambient podran autoritzar la caça mitjançant un permís específic, i podran abatre un sol exemplar per persona autoritzada.
  
Article 4. Dies hàbils
  
- Als terrenys sotmesos a règim cinegètic especial (vedats) es caçarà els dies autoritzats en el pla tècnic d'aprofitament cinegètic.
  
- Als terrenys d'aprofitament cinegètic comú (lliures) caçaran segons modalitats:
  
· Caça de conill amb gossos i sense armes en pretemporada: dijous, dissabtes, diumenges i festius.
  
· Caça menor: diumenges i festius.
  
· Caça de conill amb gossos i sense armes en temporada: dissabtes, diumenges i festius.
  
· Caça de tord en lloc fix: dijous, dissabtes, diumenges i festius.
  
· Caça del porc senglar en temporada: dissabtes, diumenges i festius.
  
· Caça del tord en pròrroga: dissabtes, diumenges i festius.
  
Article 5. Limitacions de caràcter autonòmic
  
5.1 Nombre màxim de captures
  
El nombre màxim de captures individual màxim ?per caçador i dia- als terrenys d'aprofitament comú o lliures, es reflecteix en l'annex II per a tot el període hàbil.
  
Als terrenys sotmesos a règim cinegètic especial o vedats no s'aplicarà cap limitació de la quantitat de captures, que s'ha de fer d'acord amb el pla tècnic de caça aprovat, llevat dels casos següents:
  
Tórtora, colom tudó i guatla: s'estableix una quantitat màxima total ?la suma de les tres espècies- de vuit peces per caçador i dia. Aquesta xifra es podrà superar si, abans de l'1 d'agost, el titular del vedat comunica a la corresponent direcció territorial de Medi Ambient els dies i llocs de caça d'aquestes espècies, i justifica les raons per a superar aquesta quantitat. En tot cas, les captures totals no podran superar les del pla tècnic de caça aprovat.
  
5.2 Gossades
  
Les gossades hauran d'estar inscrites necessàriament en el Registre de Nuclis Zoològics de la Comunitat Valenciana. El registre semblant de la comunitat autònoma de procedència serà documentació indispensable per a la participació d'aquesta en qualsevol activitat cinegètica.
  
5.3 Enregistraments.
  
5.1 Es prohibeix la tinença, utilització i comercialització dels enregistraments i aparells o mitjans mecànics que reproduïsquen els sons, pel fet de considerar-se procediments massius i no selectius, a l'empara de l'article 34.a de la Llei 4/1989, de 27 de març.
  
5.2 En el supòsit que hi concórreguen les circumstàncies de l'article 28.2 de l'esmentada Llei 4/1989, es faculten els directors territorials de la Conselleria de Medi Ambient per expedir les autoritzacions excepcionals corresponents.
  
5.4 Furó.
  
Es prohibeix l'ús de furons per a les activitats cinegètiques, llevat que es faça per evitar danys agrícoles i per vacunació, amb la justificació prèvia, per a la qual cosa caldrà una autorització administrativa.
  
5.5 Terrenys incendiats
  
5.5.1 S'hi prohibeix tot tipus de caça fins el 12 d'octubre de 1999 en aquells terrenys que durant 1998 hagen sofrit o sofrisquen el pas d'incendis forestals; igualment, es prohibeix en aquells terrenys que hagen quedat com enclavaments menors de 250 hectàrees sense cremar dins del perímetre de l'incendi. Tot això, amb independència de la qualificació cinegètica d'aquests.
  
5.5.2 Durant la pràctica de la caça, el pas per les zones objecte d'aquesta prohibició es farà amb les armes desmuntades.
  
5.5.3 Excepcionalment, els directors territorials podran autoritzar la caça als terrenys incendiats amb motius de danys a l'agricultura o a fi d'evitar desequilibris poblacionals.
  
5.6 Cartutxos.
  
Serà obligació del caçador recollir les beines dels cartutxos utilitzades durant l'exercici de la caça.
  
Article 6. Limitacions i excepcions cinegètiques de caràcter provincial
  
6.1 Alacant
  
a) Queda prohibida la caça al Parc Natural del Penyal d'Ifac.
  
b) Queda prohibida la caça a l'embassament de Crevillent; al de Beniarrés, des de la presa fins al pont de Benàmer (Muro de Alcoy), i també es prohibeix la caça d'aquàtiques a l'embassament de Pedrera.
  
6.2 Castelló
  
a) Es prohibeix la caça a la desembocadura del riu Millars, des del pont de Burriana fins a la desembocadura, tret dels tirs de colom i guatla degudament autoritzats.
  
b) Queda prohibida la caça a l'estany de Nules.
  
c) Queda prohibida la caça de l'ascle o ànec griset
  
d) Queda prohibida la caça al Refugi de Caça del Desert de les Palmes.
  
6.3. València
  
a) Als terrenys d'aprofitament cinegètic comú situats a l'est de les carreteres nacionals 340 (Barcelona-València) i 332 (València-Alacant), des de l'entrada a la província de València fins a Oliva, i a la carretera comarcal 3318 (Oliva-Pego), fins al límit de la província, només es permet la caça els dissabtes, diumenges i festius, en el període comprès entre el 12 d'octubre de 1998 i el 6 de gener de 1999.
  
b) Queda prohibida la caça a l'estany de Cullera.
  
c) Queda prohibida la caça a la forest de Porta Coeli i els enclavaments d'aquesta, llevat de la caça amb gossos i sense armes. S'hi limitarà el nombre de caçadors per colla a tres amb un màxim de sis gossos per colla i un màxim de tres gossos per persona.
  
d) Queda prohibida la caça al paratge Casas del Collado
  
Article 7. Caça amb arc
  
S'autoritza la caça major amb les modalitats de caça a l'acost, batuda i caça a l'espera, com també la caça menor amb arc en tota classe de terrenys cinegètics, amb els requisits que es detallen tot seguit. La finalitat és evitar que, especialment les peces de caça major, se'n vagen ferides.
  
7.1 Arcs
  
Els arcs utilitzats per a la pràctica de la caça hauran de tenir les potències mínimes següents:
  
- Per a caça menor:
  
· Arcs de corrioles o palanques: a partir de 35 lliures com a mínim.
  
· Arcs recorbats: a partir de 35 lliures com a mínim
  
· Arcs llargs (Long-Bow): a partir de 35 lliures com a mínim.
  
- Per a caça major:
  
· Arcs de corrioles o palanques: a partir de 55 lliures com a mínim.
  
· Arcs recorbats: a partir de 65 lliures com a mínim
  
· Arcs llargs (Long-Bow): a partir de 65 lliures com a mínim.
  
7.2 Fletxes i puntes
  
- Per a caça menor
  
Les fletxes hauran d'estar construïdes amb tiges de fusta o tubs d'alumini en qualsevol dels calibres i longituds, i queda prohibit l'ús de fletxes construïdes en carboni o carboni-alumini.
  
Les puntes seran d'impacte per a llebres i conills, i aus fins a la mida de la perdiu. Per a aus aquàtiques i faisans caldrà utilitzar puntes amb tall tipus monobloc, i estan prohibides les puntes amb tall de fulles desmuntables en qualsevol dels models.
  
- Per a caça major
  
Les fletxes hauran de ser de fusta o alumini.
  
Les puntes que s'han d'utilitzar han de ser puntes de tall amb fulles desmuntables o del tipus monobloc, i queden prohibides totes aquelles puntes en les quals la part posterior de les fulles tinguen forma d'arpó, és a dir, totes aquelles en les quals les fulles impedisquen una fàcil extracció de les puntes.
  
Article 8. Estadística
  
En exercici del que preveu l'article 35.3 de la Llei 4/1989, de 27 de març, els titulars dels vedats de caça hauran de resumir en un informe el resultat dels aprofitaments realitzats durant la temporada, especificant el nombre d'exemplars de cada espècie cobrats i altres dades d'interés amb fins estadístics. Aquests informes s'hauran d'adaptar al model que s'establisca i hauran de ser remesos a la corresponent direcció territorial de Medi Ambient abans del 31 de març de cada any.
  
Article 9
  
Per a tot allò no regulat en aquesta ordre, s'aplicarà el que disposen la Llei de Caça vigent i el seu reglament; l'Ordre de 15 de juny de 1988, de la Conselleria d'Agricultura, Pesca i Alimentació; la Llei 4/1989, de 27 de març, de Conservació dels Espais Naturals i de la Flora i Fauna Silvestres, i el que preveu el Decret 265/1994, del Govern Valencià, pel qual es crea i regula el Catàleg Valencià d'Espècies Amenaçades de Fauna i s'estableixen categories i normes de protecció de la fauna.
  
Article 10. Infraccions
  
L'adquisició i la solta no autoritzada d'animals vius de caràcter cinegètic en qualsevol tipus de terreny infringeix el que estableix l'article 34.e de la Llei 4/1989, expressament indicat en l'article 38.13, i es qualificarà i sancionarà d'acord amb l'article 39 de la mateixa disposició legal.
  
DISPOSICIONS ADDICIONALS
  
Primera
  
Faculte els directors territorials per a autoritzar:
  
a) Amb caràcter excepcional, i d'acord amb l'annex III d'aquesta ordre, aquells aspectes que no s'hi regulen que es referisquen a espècies classificades com a tutelades o cinegètiques en el Decret 265/1994, del Govern Valencià, pel qual es crea i regula el Catàleg Valencià d'Espècies Amenaçades de Fauna.
  
b) Avançar o endarrerir una setmana el període de mitja veda per comarques naturals constituïdes per termes municipals complets.
  
c) Avançar o retardar una setmana el període de pròrroga de tords i estornells.
  
Segona
  
El trasllat i la solta de peces de caça viva requerirà l'autorització de la corresponent direcció territorial de la Conselleria de Medi Ambient, després de la sol·licitud prèvia feta amb 15 dies d'antelació com a mínim. Els concursos i tirades amb guatla japonesa (Coturnix coturnix v. japonica) i colom (Columba sp.), es faran a pistes o camps de tir degudament autoritzats, tot això sense perjudici del que estableix la Resolució de 29 de març de 1993 de la Direcció General de Conservació del Medi Natural, per la qual es regula la caça intensiva.
  
Tercera
  
Les sol·licituds per a caçar a zones de caça controlada i als vedats socials podran ser presentades a la corresponent direcció territorial, entre els dies 1 d'agost i 15 de setembre. El sorteig es farà l'últim dijous de setembre a les 11.00 hores, a les oficines de la respectiva direcció territorial.
  
Quarta
  
D'acord amb l'article 6.2 del Decret 50/1994, del 7 de març, del Govern Valencià, pel qual es regulen els plans d'aprofitament cinegètic a terrenys de règim cinegètic especial dins de l'àmbit de la Comunitat Valenciana, queda suspés a l'aprofitament cinegètic dels vedats que no hagen presentat el seu pla d'aprofitament cinegètic en el termini fixat per l'article 1 del Decret 115/1996, de 5 de juny, del Govern Valencià, pel qual es prorroguen els terminis de presentació dels plans tècnics d'aprofitament cinegètic i els plans reduïts de caça.
  
DISPOSICIONS FINALS
  
Primera
  
Es faculta la Direcció General per al Desenvolupament Sostenible de la Conselleria Medi Ambient perquè dicte totes les resolucions que calguen per al desenvolupament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de juny de 1998.- El conseller de Medi Ambient: José Manuel Castellá Almiñana.
  
ANNEX I
  
- Caça menor en general
  
Conill (Oryctolagus cuniculus), llebre (Lepus capensis), rabosa (Vulpes vulpes), perdiu (Alectoris rufa), guatla (Coturnix coturnix), tudó (Columba palumbus), xixella (Columba oenas), colom roquer (Columba livia), tórtora (Streptopelia turtur), tórtola domèstica (Streptopelia risoria), becada (Scolopax rusticola), merita (Vanellus vanellus), tord comú (Turdus philomelos), tordanxa (Turdus pilaris), tord ala-roig (Turdus iliacus), griva (Turdus viscivorus), merla (Turdus merula), estornell vulgar (Sturnus vulgaris), estornell negre (Sturnus unicolor), garsa (Pica pica), gralla (Corvus monedula), cornella (Corvus corone); com també les espècies faisà (Phasianus colchicus), guatla japonesa (Coturnix coturnix v. japonica), colliuret de Virgínia (Colinus virginianus) i colliuret de San Diego (Lophortix californica).
  
- Aus aquàtiques
  
Ànec collverd (Anas platyrhynchos), ascle o ànec griset (Anas strepera), piuló o ànec xiulador (Anas penelope), cua de jonc o ànec cuallarg (Anas acuta), cullerot o bragat (Anas clypeata), sivert (Netta rufina), xarxet (Anas crecca), roncadell o xarrasclet (Anas querquedula), boix (Aythya ferina), morell capellut (Aythya fuligula), fotja (Fulica atra), bequeruda (Gallinago gallinago), bequet (Lymnocryptes minima), gavina vulgar (Larus ridibundus) i gavinot argentat del Mediterrani (Larus cachinnans), gavinot fosc (Larus fuscus) i polla d'aigua (Gallinula chloropus).
  
- Mitja veda
  
Tudó (Columba palumbus), xixella (Columba oenas), colom roquer (Columba livia), tórtora (Streptopelia turtur), tórtora domèstica (Streptopelia risoria), guatla (Coturnix coturnix), estornell (Sturnus vulgaris), estornell negre (Sturnus unicolor), garsa (Pica pica), gralla (Corvus monedula) i cornella (Corvus corone).
  
- Prórroga de tords i estornells
  
Estornell vulgar (Sturnus vulgaris), estornell negre (Sturnus unicolor), tord comú (Turdus philomelos), tordanxa (Turdus pilaris), tord ala-roig (Turdus iliacus), griva (Turdus viscivorus) i garsa (Pica pica).
  
- Caça major
  
Cèrvol (Cervus elaphus), daina (Dama dama), mufló (Ovis musimon), cabra salvatge (Capra pyrenaica), arruí (Ammotragus lervia) i porc senglar (Sus scrofa).
  
ANNEX II
  
Quantitat màxima de captures (terrenys lliures)
  
- Perdiu, conill i llebre: 2 peces (en total)
  
- Tords: 15 peces
  
ANNEX III
  
Documentació que s'ha de presentar a les direccions territorials per tal de sol·licitar autoritzacions excepcionals i expresses, a l'empara de l'article 28.2 de la Llei 4/1989, de 27 de març, de Conservació dels Espais Naturals i de la Flora i Fauna Silvestres
  
1. Dades identificatives del titular
  
2. Espècie que es vol caçar i nombre d'exemplars
  
3. Mètode que es vol emprar i nombre d'unitats de l'art que s'emprarà
  
4. Dades de l'àrea de caça (vedat)
  
5. Dades identificatives del personal qualificat que s'utilitzarà (DNI i llicència de caça)
  
6. Dades d'inici i fi de l'activitat
  
7. Possibles riscos pel mètode, època o àrea
  
8. Dades sobre els controls que es pretenen exercir


Còpia Permalink ELI